Die Klas GH was 'n gemengde lokomotief, deels Gewysigde Fairlie en deels Garratt. Die voorkant van die lokomotief was van 'n tipiese Garrattuitleg, met 'n watertenk gemonteer op die voorste enjineenheid se raam, terwyl die agterkant gebou is in die Gewysigde Fairlie-styl, met die steenkoolbunker gemonteer op 'n stewige verlenging van die lokomotief se hoofraam, en met die draaibare agterste enjineenheid onder die groot steenkoolbunker geplaas.
Aangesien die agterste bunker slegs steenkool gedra het, het 'n bykomende groot onderbuikwatertenk (onder die ketel) vergoed vir die verminderde waterkapasiteit van die kolewa.
Al sy water is in die voorste bunkertenk en die onderbuikwatertenk gedra, met 'n gesamentlike kapasiteit van 27 000 liter, terwyl die agterste bunker 'n steenkoolkapasiteit van 14 ton gehad het. Die hoofraam het daarom die rookkas, stoomketel, vuuroond, bemanningskajuit, steenkoolbunker, sowel as die onderbuikwatertenk gehuisves.
Dit was groot en kragtige lokomotiewe en aangesien hulle ontwerp is vir passasiersdiens, is hulle vir spoed gebou met hul groot 1520 mm (60 duim) dryfwiele. Om hul 5.574 vk. meter vuuroonde van brandstof te voorsien, is hulle toegerus met meganiese stokers van die duplekstipe. Een van die redes vir die konstruksie van die agterkant van die Unie Garratts op die gewysigde Fairlie-beginsel was vir hul steenkoolbunkers om in 'n reguit lyn met hul vuuroonde te wees, 'n noodsaaklikheid vir die installering van meganiese stokers.